Seun(16) sterk aan in hospitaal ná rooftogFoto aan Maroela Media verskaf Charl Jan Bosch, die 16-jarige seun wat gister raakgeskiet is toe aanvallers op die bakkie waarin hy gery het skote afgevuur het, is steeds in die hospitaal. Hanna Bosch, Charl se sussie, het aan Maroela Media gesê dat hy darem wakker is en met hulle gesels. “Hy wil regtig net huis toe gaan,” het Hanna gesê. Volgens haar is hy tans in vir X-strale sodat die dokters kan bepaal of dit beter sal wees om die koeël in sy knie te laat of dit eerder te verwyder. Hy is in die Steve Biko-hospitaal in Pretoria. Jan Bosch, Charl se pa, het vertel dat hy, Charl, Hanna, sy vrou, en die kinders se ouma in die bakkie was toe hulle aangeval is. “Ons het gaan geld trek by Absa in Pretoria-Noord en toe daarna huis toe gery na ons plot op Grootvlei,” het Jan vertel. “Ons het ŉ groot hoeveelheid geld by ons gehad. Ek weet mense sê dis onverantwoordelik, maar dit is die aard van ons besigheid en mense roof ander vir R50,” het Jan gesê. Hulle het die Volkswagen agter hulle gewaar net toe hulle by die hek van die kleinhoewe by Grootvlei inry. “Ek is onseker of dit ŉ Polo of ŉ Golf is. Dit het gelyk soos ŉ nuwe Polo. Die aanvallers het toe handwapens uitgeruk en op ons losgebrand. Ek het dadelik vinniger begin ry en toeter begin druk. Daar is drie huise op die plot en daar is gelukkig ŉ grondpad wat ek altyd skoonhou. Ek het twee maal om die huis gejaag terwyl hul heeltyd op ons skiet. Met die tweede ronde het my seun wat in ons huis was uitgekom toe hy die geraas hoor. Ek weet nie of dit die feit is dat hy uitgekom het of die feit dat hulle magasyne dalk leeg geskiet was nie, maar toe vlug hulle”. Die bakkie is agt keer raakgeskiet. “Net Charl is getref, ek is so rakelings op my enkel getref, maar dit is nie ernstig nie,” het Jan gesê. Die aanvallers het sonder enige buit gevlug. “As ek daar in ons motorhuis ingetrek het, het hulle ons almal net daar doodgeskiet.”